Joseph Fan Zhongliang

Joseph Fan Zhongliang (født 18. desember 1918 i Kina, død 16. mars 2014) var katolsk biskop av bispedømmet Shanghai i Folkerepublikken Kina. 

Han ble biskop for den katolske undergrunnskirke og var hjelpebiskop for undergrunnskatolikkene i Shanghai.

Liv og virke

Bakgrunn
Joseph Fan Zhongliang ble døpt da han var 14 år gammel. Han trådte inn i jesuittordenen i 1938 og ble presteviet i 1951. Han ble arrestert sammen med daværende biskop Ignatius Kung Pin-Mei av Shanghai og andre prester i 1955. Han ble anklaget for kontrarevolusjonær virksomhet og dømt til 20 års fengsel i 1958 og sendt til arbeidsleir i provinsen Qinghai i det nordvestre Kina.

Etter at han ble løslatt i 1978 underviste han ved en videregående skole i Qinghai.

Biskop
Biskopen av Qinghai ordinerte ham i hemmelighet til koadjutorbiskop av Shanghai den 27. februar 1985, mens biskop fremdeles satt i fengsel.

Sikkerhetspolitiet tok ham stadig med seg for lange avhør, og ransaket hans leilighet. I 1992 beslagla myndighetene hele den shanghainesiske undergrunnskirkes sparepenger, og mange av biskopens personlige eiendeler, som for eksempel hans bispering. 

Formelt sett var det kardinal Ignatius Kung Pin-Mei som var rettmessig leder av kirken i Shanghai. Etter langt fangenskap i Kina hadde han fått reise til USA, og døde der i 2000. Da overtok Fan Zhongliang som undergrunnsbiskop i Shanghai.

Ettersom en annen tidligere jesuitt, Aloysius Jin Luxian, av myndighetene ble ansett som den rette biskop av Shanghai, innebar det en alvorlig rift i kirken. Begge de to biskoper kom imidlertid på sine eldre år, og etter at det politiske klima i Folkerepublikken hadde endret seg, inn i et samarbeidsforhold. De ble, med både Vatikanets og myndighetenes tilslutning, enige om en kandidat som kunne etterfølge dem begge når den tid kom. Det ble Joseph Xing Wenzhi, som ble bispeviet til hjelpebiskop 28. juni 2005. 

I 2010 bodde både biskop Fan – som var blitt sterkt aldersvekket – og (koadjutor)biskop Jin, i den store bispegården i Shanghai.

Episkopalgenealogi 
Hans episkopalgenealogi er:
 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Marcantonio Colonna (1724-1793) *1762
 Kardinal Hyacinthe-Sigismond Gerdil (1718-1802) *1777
 Kardinal  Giulio Maria della Somaglia (1744-1830) *1788
 Kardinal Carlo Odescalchi (1785-1841) *1823
 Kardinal Costantino Patrizi Naro (1798-1876) *1828
 Kardinal Serafino Vannutelli (1834-1915) *1869
 Kardinal Domenico Serafini (1852-1918) *1900
 Kardinal Pietro Fumasoni Biondi (1872-1960) *1916
 Erkebiskop Mario Zanin (1890-1958) *1934
 Kardinal Paul Yü Pin (Yu Bin) (1901-1978) *1936
 Biskop Giuseppe Ferruccio Maurizio Rosà (1888-1961) *1946
 Biskop Peter Joseph Fan Xueyan (1907-1992) *1951
 Biskop Casimir Wang Milu (1943-2017) *1981
 Biskop Bartholomew Yu Chengti (Chengdi) (1919-2009) *1981
 Biskop Mathias Lu Zhengshen (1919-2002) *1982
 Biskop Joseph Fan Zhongliang (1918-2014) *1985

Referanser 

Kinesiske jesuitter
Kinesiske katolske biskoper
Linjen Rebiba
Personer fra Shanghai